[[1]](#footnote-1)

2016. gada 31. oktobrī Rīkojums Nr. 631

Rīgā (prot. Nr. 48  94. §)

**Par valsts akciju sabiedrības "Latvijas dzelzceļš" kapitālieguldījumiem, nodrošinot valstiski nozīmīgu drošības pasākumu īstenošanu**

Lai nodrošinātu valsts drošībai nepieciešamās dzelzceļa transporta infrastruktūras izveidi uzņemošās valsts atbalstam vitāli nepieciešamo uzdevumu izpildei, pilnvērtīgu ārvalstu bruņoto spēku līdzdalību militārajās mācībās, kuru laikā nepieciešama militārās tehnikas nogādāšana no ostām pa dzelzceļu uz Garkalnes staciju, kā arī loģistikas prasību izpildi NATO operāciju (tajā skaitā *Atlantic Resolve* un citu) ietvaros, Satiksmes ministrijai kā valsts akciju sabiedrības "Latvijas dzelzceļš" kapitāla daļu turētājai nodrošināt, ka valsts akciju sabiedrība "Latvijas dzelzceļš" veic kapitālieguldījumus 1 312 690 *euro* apmērā un īsteno šādus valsts drošībai nozīmīgus pasākumus:

1. Nodrošina Garkalnes dzelzceļa stacijas infrastruktūras objektu ierīkošanu un nepieciešamos uzlabojumus:

1.1. paplašina kraušanas laukuma segumu (SAP NR. 120000006266) Garkalnes dzelzceļa stacijā;

1.2. ierīko elektrības līniju pievadu, uzstāda apgaismojumu, apsardzes moduli un barjeras;

1.3. izbūvē dzelzceļa pievedceļu un pārmijas Garkalnes dzelzceļa stacijā atbilstoši Aizsardzības ministrijas iesniegtajam papildu būvju projektam;

1.4. nodrošina optiskā signalizācijas kabeļa pārvietošanu Garkalnes dzelzceļa stacijā atbilstoši Aizsardzības ministrijas iesniegtajam papildu būvju projektam;

1.5. pārbūvē nepieciešamo ritošo sastāvu (universālās platformas), lai nodrošinātu NATO standartiem atbilstošas tehnikas pārvadāšanu, nosakot, ka šīs platformas prioritāri izmantojamas valsts aizsardzības uzdevumu izpildei.

2. Izbūvē Lielvārdes dzelzceļa stacijas kraušanas laukuma segumu.

Ministru prezidents Māris Kučinskis

Aizsardzības ministra vietā –

veselības ministre Anda Čakša

1. Deklasificēts saskaņā ar AIM 12.05.2019. vēstuli Nr.MV-N/1152 (reģ. Nr.2016-TA-2007/2197) [↑](#footnote-ref-1)